
Szent Zsófia vértanúnő és három leánya:
Hit, Remény és Szeretet emléke.
A szerda esti alkonyati zsolozsmán
„Uram, tehozzád...” után
4. hang. Minta: Jelül rendelted...
A te tiszteletreméltó kereszted, * e napon, mint fényárasztó Nap, tűnt fel * a Koponyák dicsőséges helyén fölállítva, * a te legszentebb hegyeden fölmagasztalva, * Üdvözítő Krisztus, * és nyilvánvalóan hirdeti, * hogy rajta az égbe emelted a mi természetünket, *’ mindenható Emberszerető!
Ma az egek hirdették az embereknek a te dicsőségedet, Fölfoghatatlan, * mert a kereszt alakja megközelíthetetlen fényben ragyogóan föltündöklött, * és az istengyilkosok őrült és elvetemült céljának meghiúsulását mutatta. * Azért dicsőítjük a te emberszerető gondviselésedet, * mindenható Jézus, *’ lelkünk Üdvözítője!
A föld alatt rejtőzködő legszentebb kereszt, * a legyőzhetetlen győzelmi jelvény * ma eljut hozzánk. * Mint valami elrejtett kincs, * az egész világra kiáradó jótéteményeinek sugaraival gazdaggá teszi * a földkerekséget. * Azért dicsőítjük a te emberszerető gondviselésedet, *’ mindenható Jézus, lelkünk Üdvözítője!
A szűz leányzók a természet törvényét legyőzvén, * a Teremtő iránti szeretetben megerősödtek, * a téveszmék kötelékeit hittel elszaggatták, * az ellenség tehetetlenségét * bátran lábuk alá vetették, * és tiszteletreméltó győzelmük révén tündöklőkké lettek, * most pedig a szellemi menyegzős csarnokban *’ állandóan örvendeznek.
A nagyhírű Hit, a dicsőséges Szeretet s az isteni bölcsességű Remény, * nevükhöz illő erényekkel tündököltek, * az ősanyát ravaszul megcsaló gonosz lelket * viadalban leterítették, * a paradicsomi lakást visszanyerték, * ők, a bámulatra méltó nők *’ és mindnyájunkért könyörögnek.
Tüzet és sok másféle kínzást * és a halált is semmibe vették * a tiszteletreméltó szüzek, * kik a legékesebb Vőlegény szépsége után híven vágyódtak, * és különféle sebekkel ékesítve hozzá jutottak. * Zsófia hajtásai: Hit, Remény és Szeretet. * Az ő közbenjárásukra, Urunk, *’ szabadíts meg minket minden bajtól!
Dicsőség... most és... 6. hang
A próféták szózata * előre hirdette a szent keresztfát, * mely Ádámot a halál ősi átkától megmentette. * És ma, mikor fölmagasztalják, * a természet is fölemeli szavát, * hogy Istentől kérjen nagy irgalmat. * Azért mérhetetlen irgalmú, egyetlen Uralkodónk, * légy hozzánk is irgalmas, *’ és üdvözítsd a mi lelkünket!
Előverses sztihirák
2. hang. Minta: Efráta háza...
Látva ’ a kereszt * fölmagasztalt ’ fáját, * magasztaló éneket * zengjünk Istennek, *’ aki jóságában érettünk testileg megfeszíttetett!
Elővers: Magasztaljátok a mi Urunkat, Istenünket, és boruljatok le lába zsámolya előtt, mert ő szent!
A ’ nehézségek * meg’oldását * s a kiváló dolgok megszerzését * nyújtja az emberi nemnek *’ Krisztus fölemelt, Szent Keresztje.
Elővers: Isten a mi Királyunk öröktől fogva, szabadulást szerzett a föld közepette.
Midőn ’ Mózes * megfutamította ’ Amalekot, * Krisztus szenvedését ábrázolta * a gonosz lelkeket elűző *’ kereszt előképével. 
Dicsőség... most és… ugyanarra
Jertek, ’ csókoljuk * mindnyájan ’ örömmel * az üdvösséget hozó fát, * melyen megfeszítették *’ Krisztust, a váltságot!
.Tropár(ok)
4. hang 
Az értelmes báránykák * Krisztushoz, mint bárányhoz és pásztorhoz vitetnek a szenvedések által, * és halálukkal a hitet megerősítik. * Azért ma lelki örömmel ünnepeljük a ti emléketeket, Csodálatraméltók, *’ Krisztust magasztalva.
Dicsőség... most és... 1. hang
	Üdvözítsd, Uram, a te népedet, * és áldd meg a te örökségedet, * adj győzelmet ellenségei fölött hazánknak, *’ s kereszteddel őrizd meg a te népedet!
